Елин Пелин
Жабешка песен

chitanka.info

Крък, крък, крък!…

Молим ти се,

шарен щрък!

Вряк, вряк, вряк!…

Хубавецо дългокрак!

Кер, кер, кер,

бял и чер,

с дълга гага

кат тояга,

що ни гълта

без пощада,

с дълга шия

до София!

Вряк, вряк, вряк!

Щъркел шарен

дългокрак! —

Досего бе

ти наш враг,

враг, враг, враг —

отсега

не бъди,

и от нашите

води

по-далечко,

молим, стой,

остави ни

на покой!

Не нагазвай

нашто блато

ти, чудовище

крилато!…

Крък, крък, крък!

Молим ти се,

шарен щрък,

ще ти предем

на чекрък

гащи зимни,

ще ти пеем

славни химни,

ще те гостим

с качамак!

Вряк, вряк, вряк! —

Ще те гостим

с качамак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.